Il-Kelliem għall-Ippjanar u s-Simplifikazzjoni tal-Proċessi Ryan Callus talab lill-Kummissarju għall-Ambjent u l-Ippjanar fl-Uffiċċju tal-Ombudsman, biex jinvestiga allegat każ ta’ ksur tal-liġi mill-MEPA fil-każ tax-xogħol illegali li kien qed isir fil-propjeta tal-Ministru Helena Dalli. F’konferenza tal-aħbarijiet quddiem il-MEPA, l-Inġinier Callus qal li aktar kmieni din il-ġimgħa, l-MEPA semgħat l-applikazzjoni li saret minn Patrick Dalli għal sanzjonar ta’ xogħol illegali fil-proprjetà. Huwa allega li l-MEPA kisret il-liġi tal-Ambjent u l-Ippjanar meta semgħet u ddiferiet applikazzjoni għal sanzjonar ta’ xogħol illegali fuq sit barra miż-żona tal-iżvilupp, meta kienet taf li sar xogħol illegali matul l-ipproċessar tal-applikazzjoni. Il-kelliem qal li skont il-ligi, din l-applikazzjoni kellha tiġi miċħuda minnufih. Huwa qal li l-applikazzjoni instemgħet minn bord li nħatar ftit tal-ġranet ilu mill-Prim Ministru.